**Ұлым Нұрсұлтанға**

Елбасы Нұр-ағамды етіп үлгі,

Ырымдап қойған едік есіміңді.

Ойласам, кеше ғана сияқты еді

Анаңның тербеткені бесігіңді.

Келіпсің бозбала шақ көктеміне,

Қайранмын уақыт жылдам өткеніне.

Балалық бал күніңді қимай жүріп,

Мектеппен қоштасар кез жеткені ме?!

Сенімнің ауыр жүгін ұғынардай,

Жығылсаң, нардан ғана жығылардай

Ішінен тарих пәнін таңдап алып,

Додаға дайындалдың тыным алмай.

Жарысқа апарар жол жатқан алда,

Кім білер «бақ шабар ма, бап шабар ма»?

Үмітпен тілеуіңді тілеп едік

Сен сонау Түркістанға аттанарда.

Түркістан – қазағымның құт мекені,

(Көңілді мазасыз ой күпті етеді).

Осында сынға түсер шәкірттерден

Белгілі болмақ кімнің мықты екені.

Білсек те дарыныңды, шамаңды анық,

Алғашқы сапарыңа алаңдадық.

Әжең де құмалақ сап, айтқан еді:

«Олжалы оралады, аман барып».

Әжеңнің босқа кетпей болжағаны,

Осы ғой Тәңірдің шын қолдағаны –

Бұл сынды жеңіп алдың топты жарып,

Білімнің ордасына жолдаманы!

Сәл ғана жетпей тұр ғой төбем көкке,

Бұл әкең осы сәтті көрем деп пе?!

Алдағы асулардан талмай асып,

Талпынған биігіңді төмендетпе!!!

**Әкең – Базарбай 13.04.2018 жыл.**